Wes-Kaapse damvlakke beter as verlede jaar | Maroela Media
Hoewel dit te vroeg is om die impak van die onlangse reën op Wes-Kaapse damvlakke te bepaal, staan die gemiddelde damvlakke van damme in dié provinsie in aanloop tot die wintermaande op 34,5 %.
Só het James-Brent Styan, woordvoerder van die Wes-Kaapse minister van plaaslike regering, omgewingsake en ontwikkelingsbeplanning, Woensdag aan Maroela Media gesê.
Volgens Styan bring die onlangse reën wat oor groot dele van die provinsie geval het, reeds verligting vir die Wes-Kaapse regering. "[Ons] is baie dankbaar vir die reën wat uitgesak het oor die afgelope paar dae, veral in die Karoo wat die ergste geraak word deur die voortslepende droogte."
Volgens Styan gaan dié deel van die provinsie vir die grootse deel van die afgelope vyf jaar gebuk onder die droogte.
"Ons is heelwat beter daaraan toe met die ingang van die winter hierdie jaar."
Styan het wel 'n beroep op Kapenaars gedoen om steeds water so spaarsamig as moontlik te gebruik aangesien die regering die provinsie se waterstelsel moet toelaat om soveel as moontlik te herstel, het hy verduidelik.